በሀገሪቱ የተከናወኑ የልማት ስራዎች የህዝቡን ተጠቃሚነት ያረጋገጡ ናቸው፤ ምክትል ጠቅላይ ሚኒስትር ደመቀ መኮንን
ምክትል ጠቅላይ ሚኒስትሩ በልማትና መልካም አስተዳደር ዙሪያ ዛሬ ከባህር ዳር ከተማ ነዋሪዎች ጋር ባደረጉት ውይይት እንደገለጹት መንግሥት የህዝቡን የልማት ተጠቃሚነት ለማረጋገጥ ያልተቆጠበ ጥረት እያደረገ ነው።ባለፉት 22 ዓመታትም የጠራ የልማትና የመልካም አስተዳደር ፖሊሲዎችንና ስትራቴጂዎችን ነድፎ ተግባራዊ በማድረግ በሀገሪቱ ለዘመናት ተንሰራፍቶ የነበረውን ድህነት በመሰረታዊነት ማሸነፍ መቻሉንም ተናግረዋል።በተለይም የአንደኛ ደረጃ፣ ሁለተኛ ደረጃና የከፍተኛ ትምህርት ተቋማትን በሁሉም አካባቢ ተደራሽ በማድረግ የተማረ የሰው ኃይል በብዛት ማፍራት እንደተቻለም አስረድተዋል።የጤናና የንጹህ መጠጥ ውሃ ተቋማትን በማስፋፋት እንዲሁም የመንገድና ሌሎች የመሰረተ ልማት አውታሮችን በመዘርጋት ህዝቡን የልማት ተቋዳሽ ማድረግ ተችሏል ብለዋል።በአሁኑ ወቅት በሁሉም አካባቢ ከሀገሪቱ ፈጣን እድገትና ከፍላጎት አለመጣጣም ጋር ተያይዞ እየተፈጠረ ያለውን የኤሌክትሪክ ኃይል መቆራረጥ በዘላቂነት ለመፍታትና ከቀጣዩ እድገት ጋር የሚጣጣም የልማት ስራ በፅናት እየተሰራ መሆኑን ገልፀዋል።በዚህም በሀገሪቱ አነስተኛ የነበረውን የኃይል አቅርቦት 2 ሺህ ሜጋ ዋት ማድረስ የተቻለ ሲሆን በአሁኑ ወቅትም ከውሃ፣ ከነፋስ፣ ከፀሐይና ከእንፋሎት 10ሺህ ሜጋ ዋት ኃይል ማመንጨት የሚያስችል ስራ በቁርጠኝነት እየተሰራ እንደሆነም አብራርተዋል።መንግሥት የኑሮ ውድነትን ለመከላከል አቅሙ በፈቀደ ሁሉ መሰረታዊ የፍጆታ እቃዎችን ለህዝቡ በማድረስ ችግሩን ለማቃለል ጥረት እያደረገ መሆኑን ጠቁመው፣ የግብርና ምርትን በማሳደግ ችግሩን በዘላቂነት ለማስወገድ ርብርብ እየተደረገ ነው ብለዋል።የዜጎችን ደህንነት ለመጠበቅና ህገ-ወጥ ስደትን ለማስቀረትም በሀገር ውስጥ እየተፈጠረ ባለው ሰፊ የስራ እድል የወጣቶችንና የሴቶችን ተጠቃሚነት ለማረጋገጥ በትኩረት እየተሰራ እንደሆነም አቶ ደመቀ ተናግረዋል።በሁለተኛው የእድገትና ትራንስፎርሜሽን እቅድ ዘመንም እስካሁን ያልተከናወኑትን በመፈጸም ተራማጅ የሆኑ የልማትና የመልካም አስተዳደር ስራዎችን ለመስራት አቅጣጫ መቀመጡንም አስታውቀዋል።ምርጫው ነፃ፣ ሰላማዊ፣ ዴሞክራሲያዊና በሕዝብ ዘንድ ተአማኒ ሆኖ በስኬት እንዲጠናቀቅ ህዝቡ በተደራጀ መንገድ ኃላፊነቱን ለመወጣት እያደረገ ያለውን ጥረት አጠናክሮ እንዲቀጥልም አሳስበዋል።የአማራ ክልል ርዕሰ መስተዳደር አቶ ገዱ አንዳርጋቸው እንደገለጹት የክልሉ መንግሥት የልማትና እድገት እንቅፋት የሆኑትን የኪራይ ሰብሳቢነትና የመልካም አስተዳደር ችግሮችን በተደራጀ አካሄድ ለማስወገድ ርብርብ እያደረገ ነው።በክልሉ እስካሁን የተመዘገቡ የልማት እመርታዎች እንዳሉ ሆነው በሁለተኛው የእድገትና ትራንስፎርሜሸን እቅድ ዘመን የኑሮ ውድነትን፣ የመኖሪያ ቤትና የስራ እጥነት ችግሮችን የማቃለል ሥራዎች የበለጠ ትኩረት የሚሰጣቸው ጉዳዮች መሆናቸውንም አስታውቀዋል።የባህር ዳር ከተማ አስተዳደር ከንቲባ አቶ ላቀ አያሌው በበኩላቸው በከተማዋ የህዝቡን የልማት ፍላጎት ያሟሉ ተግባራት እየተከናወኑ ነው ብለዋል።በተለይም የውስጥ ለውስጥ የኮብል መንገዶችን፣ የንፁህ ውሃ አቅርቦትን፣ የትምህርት፣ የጤና የፍሳሽ ማስወገጃ መስመሮችንና ሌሎች የመሰረተ ልማት አውታሮችን ከህዝቡ ጋር በመተባበር ለማሟላት ጥረት በመደረግ ላይ እንደሆነም አስረድተዋል።እንዲሁም የስራ አጥነት ችግርን ለማቃለል በተደረገው ጥረት በዚህ ዓመት ከ92 ሚሊዮን ብር በላይ ብድር በመስጠት ለ21 ሺህ ዜጎች የስራ እድል መፍጠር እንደተቻለም ገልጸዋል።ከተማዋን ፅዱ፣ ውብና ማራኪ ፣ ለቱሪዝም እንቅስቃሴ ምቹና ተስማሚ በማድረግ ታላላቅ ሀገር አቀፍና ዓለም አቀፍ ጉባኤዎችን በተሳካ ሁኔታ ማካሄድ እንደተቻለም ተናግረዋል።በከተማዋ እድገት የማይደሰቱ አንዳንድ ቡድኖች የሚያናፍሱትን መሰረተ ቢስ ወሬ ህዝቡ በእውቀት ላይ ተመስርቶ ሊመክታቸው እንደሚገባም አመልክተዋል።ከተሳታፊዎች መካከል የህዳር አስራ አንድ ክፍለ ከተማ ነዋሪ አቶ ምስጋናው ታደለ በሰጡት አስተያየት በክፍለ ከተማቸው ከዚህ በፊት በስፋት ይስተዋሉ የነበሩ የመሰረተ ልማት አውታሮች ችግሮች እየተፈቱ ነው ብለዋል።በተለይም በክፍለ ከተማው የተገነቡ የመንገድ፣ የመብራት፣ የንፁህ መጠጥ ውሃ ተቋማት ማህበራዊ ችግሮቻቸውን ማቃለል የቻሉ መሆናቸውን ገልፀዋል።የሹም አቦ ክፍለ ከተማ ነዋሪ አቶ ማንነገረው ዋለ በበኩላቸው በክፍለ ከተማቸው በተደጋጋሚ ይነሱ የነበሩ የመልካም አስተዳደርና የልማት ጥያቄዎች እየተፈቱ መምጣታቸውን ተናግረዋል።የኮብል ስቶን መንገድ፣ የፍሳሽ ማስወገጃ ቦዮች የሌሎች ግንባታዎች ሲካሄድ የሚስተዋለውን የጥራትና የመጓተት ችግር ሊፈታ እንደሚገባው ተናግረዋል።በከተማው በተደጋጋሚ የሚከሰተው የኤሌክትሪክ ኃይል መቆራረጥ በዕለት ከዕለት እንቅስቃሴያቸው ላይ አሉታዊ ተፅዕኖ እየፈጠረ ስለሆነ በአስቸኳይ መፍትሄ ሊፈለግለት እንደሚገባም አስተያየት ሰጭዎቹ አስገንዝበዋል።በመንግስት ኮሚኒኬሽን ድረገጽ የተለቀቀ ዘገባ እንደሚያሳየው በዚሁ በልማት፣ በመልካም አስተዳደርና ወቅታዊ ጉዳዮች ዙሪያ በተካሄደው ውይይት ላይም ከፌደራል፣ ከክልልና ከከተማ አስተዳደሩ የተውጣጡ አመራሮችና የሃይማኖት አባቶች፣ወጣቶች፣ሴቶችና ነዋሪዎች መሳተፋቸውን የዘገበው የኢትዮጵያ ዜና አገልግሎት ነው።